Kymmenes projektipalaveri, pöytäkirja
Aika:
Tiistai 8.4.2003, klo 08.47 – 11.03
Paikka:
Jyväskylän yliopisto, AgoraC 234.1 ja AgoraC 421.1
Läsnäolijat:
Timo Ylönen        	- puheenjohtaja
Sampsa Lintunen	- sihteeri
Tiina Pöyhönen
Teemu Vähä-Ruka
Jussi Mäkinen
Jukka-Pekka Santanen
Vesa Lappalainen
Jari Rantamäki (poistui 10.00)
Antti Auer (poistui 10.15)
Eija Ihanainen
Käsitellyt asiat:
1.	Palaverin avaus
Koska kannettavaa tietokonetta ei ollut saatavilla palaveri siirrettiin tilaan 421.1. Puheenjohtaja avasi kokouksen.
2.	Ajankäyttövihkojen tarkistus
Tarkastettiin ajankäyttövihkot, eikä niistä ollut huomautettavaa.
3.	Edellisen palaverin pöytäkirjan tarkistus
Edellisen kokouksen pöytäkirja tarkistettiin, eikä siihen ollut korjattavaa. Pöytäkirjan kohta 5 (Kyselyiden luomistyökalun esittely) käsiteltiin erikseen (katso kohta 5).
4.	Projektissa toteutettavien sovelluksen osakokonaisuuksien priorisointi
Jukka-Pekka Santanen toi ilmi asian, että projektin tilanne näyttää siltä, ettei kaikkia sovelluksen osia saada toteutettua nykyisen vaatimusmäärittelyn ja sovellussuunnitelman mukaisesti.
Santanen esitti, että ryhmä keskittyy kyselyiden luontityökalun ja vastaamisosion toteuttamiseen. Tavoitteena on, että edellä mainitut kokonaisuudet saataisiin viimeisteltyä vaatimusten mukaisesti. Tulosten teko ja visualisointityökalujen toteutus jäisivät siten toivottaviksi tai myöhemmin toteutettaviksi vaatimuksiksi. Samalla hän korosti, että tulokset on kuitenkin saatava käytettäväksi järjestelmästä CSV-muodossa. Ryhmän tehtävänä olisi siis saada ohjelma toimimaan siten, että palautteen kerääminen toimisi hyvin. Jatkokehittäjien tehtäväksi jäisi tulosten teko- ja visualisointiosiot. Kyselyn käyttäjä- ja käyttöoikeuksien hallinta jäisi myös ainakin osin jatkokehityksen hoidettavaksi.
Tilaajan edustajat yhtyivät Santasen mielipiteeseen. Antti Auer totesi, että Excelin ymmärtämä CSV-muoto on välttämätön toiminto, jotta tuloksia saisi analysoitua. Jari Rantamäki ja Auer kertoivat, että heillä on tarpeita palautteen keräämiseen lähitulevaisuudessa
Käytiin läpi sopimusta ja todettiin, ettei Santasen ehdottama priorisointi vaadi muutoksia projektisopimukseen. Ryhmän tehtäväksi jää muuttaa suunnitteludokumentit uusien vaatimusten mukaiseksi.
Päätökset: Ryhmä muuttaa suunnitteludokumentit priorisoinnin mukaiseksi.
5.	Kyselyiden luomistyökalun esittely
Luontityökalua esiteltiin palaverissa ja tutkittiin sen ominaisuuksia. Työkalun toiminta herätti vilkasta keskustelua, minkä seurauksena ilmeniuseita muutos ja parannusehdotuksia.
5.1. Uuden kyselyn luonti
Eija Ihanainen sanoi, että ”Metatiedot” otsikko lienee turha. Todettiin, ettei käyttäjän tarvitse tietää täyttävänsä metatietoja ja sovittiin, että väliotsikko poistetaan näkyvistä.
Sampsa Lintunen selvitti että kohta ”Julkaisuaste pankissa” tulee jakautua kahteen osaan. Ensimmäinen osa kertoo kyselyn visuaalisen ryhmittelyn, joka tarkoittaa eri kohteille määritellyn jaottelun kysymyspankissa. Toinen osa kertoo oikeuden, jolla kysymys on kopioitavissa pankista.
Mietittiin, miten kyselylle annetaan oikeuksia. Lintunen kertoi, että nykyinen tietokantarakenne on suunniteltu siten, että kysely sidotaan tiettyyn käyttäjäryhmään tietyllä toiminto-oikeudella. Lappalainen ehdotti, että käyttäjäryhmiä voisi luoda vastaamaan kaikkia tarpeita. Näin esimerkiksi kaikki yliopiston henkilöt, tietty tiedekunta tai kaikki opettajat olisivat omassa ryhmässä. Näin sovellukseen ei tarvitse tehdä monimutkaista oikeusmääritystä. Huomioitava seikka on, että käyttäjäryhmien hallinta on tehtävä käyttäjän lisäyksen ja muokkauksen yhteyteen Korppiin. Tästä tarpeesta tuleekin informoida Korpin ylläpitäjiä ja sovelluksen jatkokehittäjiä. Lappalainen mainitsi myös, että tietyn kurssin tiedoista on opettajan päästävä suoraan luomaan kysely kurssilaisista muodostetulle käyttäjäryhmälle. Tämä vaatii linkin lisäämisen kurssitietoihin opettajan käyttöliittymään.
Ilmeni myös tarvetta siihen, että ylimmän tason kysymysryhmien mukainen sivutus kyselyyn vastattaessa on voitava valita kyselyn luonnin yhteydessä. Samoin kysymysten numerointi on voitava valita. 
Päätökset: Ryhmä poistaa ”Metatiedot” otsikon ja jakaa kysymyspankin julkaisumäärittelyn kahteen osaan. Käyttäjäryhmien hallinnasta on tehtävä dokumentti ja luotava alustava suunnitelma sen toteuttamiseksi. Kyselyn luontisivulle on tehtävä valinta kyselyn sivutuksesta ja kysymysten numeroinnista. Kurssitietoihin on lisättävä linkki, josta kurssille pääsee luomaan kyselyn.
5.2. Kysymysten luonti ja muokkaus
Lappalainen sanoi että ” Lisää ryhmään uusia kysymyksiä” teksti tulisi muuttaa ”Lisää kysymysryhmään uusia kysymyksiä” tekstiksi.
Kysymysten muokkauksesta käytiin vilkasta keskustelua. Lappalainen ehdotti, että kaikista kysymyksistä voisi tehdä alakysymyksiä samoin kuin radioryhmän tapauksessa. Näin kysymykset saa joukon alakysymyksiä. Luontityökalu siis toimii siten, että yhdellä kertaa saa luotua useita samanmuotoisia kysymyksiä. 
Seuraavassa on lueteltu päätökset, joita keskustelun tuloksena syntyi.
•	“Rivejä” -teksti muuttuu “Määrä“ –tekstiksi. Tämä määrittää sen, montako alakysymystä kysymykselle halutaan.
•	“Valintoja” –teksti muuttuu “Vaihtoehtoja” –tekstiksi. Tämä määrittää sen, montako eri kenttää alakysymyksellä on. Radiopainikekysymyksen yhteydessä tämä tarkoittaa radiopainikkeiden määrää, tekstikenttäryhmän tapauksessa tekstikenttien lukumäärää.
•	Tyyppien nimet muutetaan seuraaviksi: Yksirivinen tekstikenttä, monirivinen tekstikenttä, radiopainikeryhmä, alasvetolista, valintaruuturyhmä ja kommenttikenttä.
•	Kysymysryhmien vaihtoehtojen otsikoihin on voitava myös lisätä linkki.
•	Radiokysymysryhmän tapauksessa on voitava valita, tulostetaanko se vaakaan vai pystyyn.
Päätökset: Ryhmä tekee edellä mainitut muutokset käyttöliittymään toteuttaen luontityökalun Lappalaisen ehdotuksen mukaisesti. Samoin ryhmä suunnittelee muut muutokset, joita uusi periaateratkaisu vaatii
6.	Edellisen palaverin tehtävälistan läpikäynti
Tehtävälistan kohtia ei ehditty käymään muilta kuin käyttöliittymän demon osalta läpi. Kohdat, jotka oli jääneet tekemättä tai vaativat vielä tarkastelua ovat lueteltuina tämän palaverin tehtävälistassa uudelleen.
7.	Muiden, projektia koskevien, kysymysten käsittely
Muita kysymyksiä ei ollut.
8.	Palaverin päättäminen
Puheenjohtaja päätti kokouksen
Liite: Kymmenennessä projektipalaverissa laadittu tehtävälista

Kymmenennessä projektipalaverissa laadittu tehtävälista
Ryhmän pitää:
•	Muuttaa suunnitteludokumentit priorisoinnin mukaiseksi.
•	Poistaa ”Metatiedot” otsikko kysely luonnista.
•	Jakaa kysymyspankin julkaisumäärittelyn kahteen osaan.
•	Tehdä käyttäjäryhmien hallinnasta dokumentti ja luotava alustava suunnitelma sen toteuttamiseksi.
•	Tehdä kyselyn luontisivulle valintamahdollisuus sivutuksesta.
•	Tehdä kyselyn luontisivulle valinta kysymysten numeroinnista.
•	Lisätä kurssitietoihin linkki, josta opettaja pääsee luomaan kurssille kyselyn.
•	Tehdä kohdassa 5.2 edellä mainitut muutokset käyttöliittymään toteuttaen luontityökalu Lappalaisen ehdotuksen mukaisesti.
•	Suunnitella muut muutokset, joita uusi kysymysten luontityökalun periaateratkaisu vaatii.
Jukka-Pekka Santasen pitää:
•	Tiedottaa projektista tiedekunnalle.